BG Официален вестник на Европейския съюз L 148/1

Единствено оригиналните текстове на ИКЕ на ООН имат правно действие съгласно международното публично право. Статутът и датата на влизане в сила на настоящото правило следва да бъдат проверени в последната версия на документа на ИКЕ на ООН относно статута — TRANS/WP.29/343, който е на разположение на адрес:

http://www.unece.org/trans/main/wp29/wp29wgs/wp29gen/wp29fdocstts.html

Правило № 7 на Икономическата комисия за Европа на ООН (ИКЕ на ООН) — Единни разпоредби относно одобряването на предни и задни габаритни светлини, стоп-светлини и светлини за обозначаване на най-външния габарит на моторни превозни средства (с изключение на мотоциклети) и техните ремаркета

Включващо всички текстове в сила до:

Допълнение 16 към серия изменения 02 — Дата на влизане в сила: 19 август 2010 г.

СЪДЪРЖАНИЕ

ПРАВИЛО

0. Обхват

1. Определения

2. Заявление за одобрение

3. Маркировки

4. Одобрение

5. Общи изисквания

6. Интензитет на излъчваната светлина

7. Процедура на изпитване

8. Цвят на излъчваната светлина

9. Съответствие на производството

10. Санкции при несъответствие на производството

11. Окончателно прекратяване на производството

12. Забележки по отношение на цветове и отделни устройства

13. Наименования и адреси на техническите служби, отговарящи за провеждането на изпитвания с цел одобрение, както и на административните отдели

14. Преходни разпоредби

ПРИЛОЖЕНИЯ

Приложение 1 — Предни и задни габаритни (странични) светлини, светлини за обозначаване на най-външния габарит и стоп-светлини: минимални стойности на ъглите на излъчване на светлината в пространството за посочените светлини

Приложение 2 — Съобщение относно одобрението, разширението, отказа, отменянето на одобрение или окончателното прекратяване на производството на тип устройство съгласно Правило № 7

Приложение 3 — Примери за оформление на маркировките за одобрение

Приложение 4 — Фотометрични измервания

Приложение 5 — Цвят на светлините

Приложение 6 — Минимални изисквания към процедурите за контрол на съответствието на производството

Приложение 7 — Минимални изисквания за вземане на образци от инспектор

0. ОБХВАТ

Настоящото правило се прилага за:

0.1. предни и задни габаритни (странични) светлини и стоп-светлини на превозни средства от категориите L, M, N, O и T (1). както и

0.2. светлини за обозначаване на най-външния габарит на превозни средства от категориите M, N, O и T.

1. ОПРЕДЕЛЕНИЯ

За целите на настоящото правило:

1.1. Под „предни габаритни (странични) светлини“ следва да се разбират светлини, които се използват за показване на присъствието и ширината на превозното средство, гледано отпред;

1.2. Под „задни габаритни (странични) светлини“ следва да се разбират светлини, които се използват за показване на присъствието и ширината на превозното средство, гледано отзад;

1.3. Под „стоп-светлина“ сe разбира светлинният източник, който се използва, за да уведоми участниците в пътното движение, които се намират зад превозното средство, че водачът на последното използва работната спирачка. Стоп-светлините могат да бъдат задействани чрез забавящо устройство или друго подобно устройство;

1.4. Под „светлина за обозначаване на най-външния габарит“ се разбира светлината, монтирана в близост до крайния външен ръб, възможно най-близо до горната част на превозното средство и предназначена ясно да указва цялостната ширина на превозното средство. При някои превозни средства и ремаркета посочената светлина е предназначена да допълва габаритните (странични) светлини на превозното средство и специално да привлича вниманието върху неговия най-външен габарит;

1.5. Определения на използваните термини: Определенията, дадени в Правило № 48 и неговите серии от изменения, които са в сила към момента на подаване на заявление за одобрение на типа, се прилагат към настоящото правило.

1.6. Под „предни и задни габаритни светлини, стоп-светлини и светлини за обозначаване на най-външния габарит от различни типове“ се разбират светлини, които в рамките на всяка от посочените категории се различават по такива съществени характеристики, като: а) търговско наименование или марка; б) характеристиките на оптичната система (нива на интензитет, ъгли на разпределение на светлината, категория лампа с нажежаема спирала, модул на светлинния източник и др.). в) орган за регулиране на интензитета, ако има такъв. Промяната на цвета на лампа с нажежаема спирала или цвета на даден филтър не представлява изменение на типа.

1.7. Връзката, която се прави в настоящото правило с еталонна(и) лампа(и) нажежаема спирала и с Правило № 37, се отнася до Правило № 37 и неговите серии от изменения, които са в сила към момента на заявлението за одобрение на типа.

2. ЗАЯВЛЕНИЕ ЗА ОДОБРЕНИЕ

2.1. Заявлението за одобрение се подава от притежателя на търговското наименование или марка или от негов надлежно упълномощен представител. В заявлението се уточнява: 2.1.1. целта или целите, за която/които е предназначено устройството, за което се иска одобрение, както и дали то може да се използва в сглобка от два светлинни източника от един същ вид/тип; 2.1.2. при светлини за обозначаване на най-външния габарит — какъв е предвиденият цвят на излъчваната светлина — бял или червен; 2.1.3. при стоп-светлини от категория S3 или S4 — къде е предвиденото място на монтиране — извън превозното средство или вътре в последното (зад задното стъкло); 2.1.4. Дали устройството осигурява постоянен (категория R1, S1 или S3) или регулируем интензитет на светлината (категория R2, S2 или S4). 2.1.5. По избор на заявителя се уточнява дали устройството може да бъде монтирано на превозно средство с различен наклон на базовата му ос спрямо базовите равнини на превозното средство и спрямо земната повърхност или дали може да се завърта около базовата си ос; тези различни условия на монтиране се указват във формуляра за съобщение.

2.2. За всеки тип устройство заявката се придружава от: 2.2.1. Достатъчно подробни чертежи в три екземпляра, които дават възможност да се определи типът на устройството и показват геометричното положение(я), в което устройството може да бъде монтирано на превозното средство (и ако е приложимо, за светлини от категория S3 или S4 — на задното стъкло); за ос на наблюдение се приема базовата ос в изпитванията (хоризонтален ъгъл Н = 0°, вертикален ъгъл V = 0°); и точката, която трябва да се приеме за базов център в споменатото изпитване. Чертежите показват мястото, предназначено за номера на одобрението и за допълнителните знаци по отношение на окръжността в маркировката за одобрение; 2.2.2. Кратко техническо описание, в което, с изключение на светлинните устройства с незаменяеми светлинни източници, по-специално се посочват: а) предписаната категория или категории лампа(и) с нажежаема спирала; съответната категория лампа с нажежаема спирала трябва да бъде една от категориите, които се съдържат в Правило № 37 и неговите серии от изменения, които са в сила към момента на заявлението за одобрение на типа; в случаите на стоп-светлина от категория S3 или S4, предназначена за монтиране вътре в превозното средство, техническото описание съдържа и спецификация на оптичните свойства (коефициент на пропускане, цвят, наклон и т.н.) на задното стъкло/стъкла; б) уникалният идентификационен код на модула на светлинния източник; 2.2.3. В случая на светлини с регулируем интензитет на излъчваната светлина — кратко описание на устройството за регулиране на интензитета, схема за монтажа и характеристиките на системата, осигуряваща двете нива на интензитет; 2.2.4. Две мостри; ако одобрението се прилага към устройства, които не са еднакви, но са симетрични и пригодни за монтиране едно от лявата и едно от дясната страна на превозното средство, двете представени мостри могат да бъдат еднакви и да са пригодни за монтиране само от дясната или само от лявата страна на превозното средство. В случая на светлина с регулируем интензитет на излъчваната светлина, заявлението се придружава и от органа за регулиране на интензитета или от генератор, който изработва същия сигнал(и). 2.2.5. в случаите на стоп-светлина от категория S3 или S4, предназначена за монтиране вътре в превозното средство — образец или образци (в случай, че са предвидени различни възможности), които имат оптични характеристики еквивалентни на тези на задното стъкло/стъкла;

3. МАРКИРОВКИ

Представяните за одобрение устройства:

3.1. Трябва да носят търговското наименование или марка на заявителя; това обозначение трябва да бъде ясно, четливо и незаличимо;

3.2. С изключение на светлините с незаменяеми светлинни източници, върху тях трябва да е нанесена ясна, четлива и незаличима маркировка, указваща: а) предписаната категория или категории лампа(и) с нажежаема спирала; и/или б) уникалният идентификационен код на модула на светлинния източник

3.3. трябва да имат достатъчно място, за да се постави маркировката за одобрение и допълнителните знаци, указани в точка 4.2 по-долу; това място се отбелязва върху чертежите, споменати в точка 2.2.1 по-горе;

3.4. В случай на светлини с електронна пусково-регулираща апаратура или орган за регулиране на интензитета, и/или незаменяеми светлинни източници или модул(и) на светлинния източник — маркировка за границите на номиналното напрежение и номиналната максимална мощност;

3.5. Светлини, които работят при напрежения, различни от номиналните напрежения — съответно 6 V, 12 V или 24 V при помощта на електронна пусково-регулираща апаратура или когато органът за регулиране на интензитета не е част от светлината, или имат допълнителен работен режим, трябва да имат и маркировка, на която е указано номиналното допълнително проектно напрежение.

3.6. В случай на светлини с модул(и) на светлинния източник, модулът(модулите) на светлинния източник трябва да носи(носят): 3.6.1. търговското наименование или марка на заявителя; това обозначение трябва да е ясно, четливо и незаличимо; 3.6.2. уникалния идентификационен код на модула; тази маркировка трябва да бъде ясна, четлива и незаличима. Този уникален идентификационен код се състои от началните букви „MD“ за „MODULE“ (модул), следвани от маркировката за одобрение без окръжността, предписана в точка 4.2.1.1 по-долу, и в случай на използване на няколко различаващи се модула на светлинния източник, следвани от допълнителни символи или букви; този уникален идентификационен код се отбелязва на чертежите, споменати в точка 2.2.1 по-горе. Не е задължително маркировката за одобрение да бъде еднаква с маркировката на светлинното устройство, за което е предназначен модулът, но двете маркировки трябва да бъдат от един и същ заявител; 3.6.3. маркировка за границите на номиналното напрежение и номиналната максимална мощност.

3.7. Електронна пусково-регулиращата апаратура или органът за регулиране на интензитета, които са част от светлината, но не са включени в корпуса на светлината, трябва да носят името на производителя и неговия идентификационен номер.

4. ОДОБРЕНИЕ

4.1. Общи положения

4.1.1. Одобрение се издава, ако двете устройства, предоставени съгласно точка 2.2.4 по-горе, съответстват на разпоредбите на настоящото правило.

4.1.2. Когато две или повече светлини са част от един и същ модул от групирани, комбинирани или взаимно вградени светлини, одобрение се издава единствено ако всяка от тези светлини удовлетворява изискванията на настоящото правило или на друго правило. Светлини, които не удовлетворяват разпоредбите на някое от тези правила, не могат да бъдат част от този модул от групирани, комбинирани или взаимно вградени светлини. Настоящата разпоредба не се прилага за фарове с лампа с две нажежаеми жички, при която само единият светлинен източник е одобрен.

4.1.3. На всеки одобрен тип се присвоява номер на одобрението. Първите две цифри на този номер (понастоящем 02) обозначават серията от изменения, отразяващи най-новите основни технически изменения на правилото към момента на издаване на одобрението. Една и съща страна по договора не може да присвоява същия номер на друг тип устройство, обхванато от настоящото правило, с изключение на случая, когато одобрението е разширено по отношение на устройство, различаващо се от вече одобреното устройство единствено по цвета на излъчваната светлина.

4.1.4. Съобщението за одобрение или за разширяване обхвата на действието на одобрение или за отказ за издаване на одобрение или за отменяне на одобрение или за окончателно прекратяване на производството на тип устройство, в съответствие с настоящото правило, се предоставя на страните по Спогодбата от 1958 г., които прилагат настоящото правило, посредством формуляр, който съответства на образеца, представен в приложение 2 към настоящото правило.

4.1.5. В допълнение към обозначенията, указани съответно в точки 3.1 и 3.2 или 3.4, върху всяко устройство, което съответства на изискванията за одобрение на типа по настоящото правило, върху местата, определени в точка 3.3 по-горе, се поставя маркировката за одобрение, описана в точки 4.2 и 4.3 по-долу.

4.2. Състав на маркировката за одобрение

Маркировката за одобрение се състои от:

4.2.1. Международен знак за одобряване, който се състои от: 4.2.1.1. оградена с окръжност буква „E“, следвана от отличителния номер на държавата, която е издала одобрението (2); 4.2.1.2. Номерът на одобрението, указан в точка 4.1.3 по-горе.

4.2.2. Поставят се също следните допълнителни знаци: 4.2.2.1. на устройства, отговарящи на изискванията на настоящата правило по отношение на предните (странични) габаритни светлини, буквата „А“; 4.2.2.2. на устройствата, които съответстват на изискванията на настоящото правило по отношение на задните (странични) габаритни светлини, буквата „R“, следвана или не от числото „1“, когато устройството осигурява постоянен интензитет на светлината, или числото „2“, когато устройството осигурява регулируем интензитет на светлината. 4.2.2.3. на устройства, отговарящи на изискванията на настоящата правило по отношение на стоп-светлините, буквата „S“, следвана от числото: „1“ когато устройството осигурява постоянен интензитет на светлината; „2“ когато устройството осигурява регулируем интензитет на светлината; „3“ когато устройството отговаря на специалните изисквания за стоп-светлини от категория S3 и осигурява постоянен интензитет на светлината „4“ когато устройството отговаря на специалните изисквания за стоп-светлини от категория S4 и осигурява регулируем интензитет на светлината; 4.2.2.4. върху устройства, включващи задна (странична) габаритна светлина и стоп-светлина, отговарящи на изискванията на настоящото правило по отношение на такива светлини, буквите „R“ или „R1“ или „R2“ и „S1“ или „S2“, в зависимост от случая, разделени от хоризонтално тире; 4.2.2.5. върху предни или задни габаритни светлини, за които ъглите на видимост са асиметрични по отношение на базовите оси в хоризонтална посока, хоризонтална стрелка, сочеща по посока на страната, на която фотометричните изисквания са удовлетворени до ъгъл от 80° Н; 4.2.2.6. върху устройствата, които могат да се използват като част от компонент, съставен от две лампи — допълнителната буква „D“ от дясната страна на знака, посочен в точки 4.2.2.1 и 4.2.2.4; 4.2.2.7. върху устройства с намалено светлоразпределение в съответствие с точка 2.3. от приложение 4 към настоящото правило — вертикална стрелка с начало хоризонталния сегмент и насочена надолу.

4.2.3. Двете цифри на номера на одобрението (понастоящем 02, което отговаря на сериите поправки с номер 02, влезли в сила на 5 май 1991 г.,), които показват серията на извършени поправки, включващи последните основни технически поправки на правилото, към момента на издаване на одобрението, като при необходимост съответната стрелка може да е отбелязана в близост до гореспоменатите допълнителни знаци.

4.2.4. Маркировките и обозначенията, споменати в точки 4.2.1 и 4.2.2 по-горе трябва да са четливи и незаличими, дори след монтирането им върху превозното средство.

4.3. Оформление на маркировката за одобрение

4.3.1. Самостоятелни светлини

В приложение 3, точки 1—4 се дават примери на маркировка за одобрение, съдържаща гореспоменатите допълнителни знаци.

Когато светлини от различен тип, които съответстват на изискванията на няколко правила, използват еднаква външна леща, имаща еднакъв или различен цвят, може да се нанесе само една международна маркировка за одобрение, състояща се от оградена с окръжност буква „E“, следвана от отличителния номер на държавата, която е издала одобрението, и номера на одобрението. Тази маркировка за одобрение може да бъде поставена на произволно място на светлината, при условие че:

4.3.1.1. е видима след монтирането ѝ.

4.3.1.2. Поставя се идентификационният знак за всяка светлина, съответстващ на всяко правило, съгласно което е било издадено одобрение, заедно със съответната серия от изменения, включваща най-новите основни технически изменения, направени по правилото към момента на издаване на одобрението, и ако е необходимо – съответната стрелка.

4.3.1.3. Размерът на елементите на единичната маркировка за одобрение не трябва да е по-малък от минималния размер, определен от Правилото, по силата на което е издадено одобрението, за най-малките отделни маркировки.

4.3.1.4. Основният корпус на светлината трябва да включва мястото, описано в точка 3.3 по-горе, и да носи маркировка за одобрение на фактическата(ите) функция(и).

4.3.1.5. В пример 5 в приложение 3 към настоящото правило се дават примери на маркировка за одобрение, съдържаща гореспоменатите допълнителни знаци.

4.3.2. Обединени, комбинирани или взаимно вградени светлини

4.3.2.1. При групирани, комбинирани или взаимно вградени светлини, които отговарят на изискванията на няколко правила, може да се постави един международен знак за одобрение, който се състои от оградена с окръжност буква „Е“, следвана от отличителния номер на държавата, която е издала одобрението, както и номера на одобрението. Такава маркировка за одобрение може да се постави на произволно място върху групираните, комбинираните или взаимно вградените светлини, при условие че: 4.3.2.1.1. е видима след монтирането им; 4.3.2.1.2. никоя част от групираните, комбинираните или взаимно вградените светлини, излъчващи светлина, не може да бъде отстранена, без да бъде отстранена в същото време маркировката за одобрение.

4.3.2.2. Поставя се идентификационният символ за всяка светлина, съответстващ на всяко правило, съгласно което е било издадено одобрение, заедно със съответната серия от изменения, включваща най-новите основни технически изменения, направени по правилото към момента на издаване на одобрението, и ако е необходимо – съответната стрелка: 4.3.2.2.1. или върху съответната светлоизлъчваща повърхност 4.3.2.2.2. или в група, по такъв начин, че всяка от групираните, комбинираните или взаимно вградените светлини да може ясно да се идентифицира.

4.3.2.3. Размерът на елементите на единичната маркировка за одобрение не трябва да е по-малък от минималния размер, определен за най-малките отделни маркировки, за който е издавано одобрение.

4.3.2.4. На всеки одобрен тип се присвоява номер на одобрението. Една и съща страна по договора не може да присвоява същия номер на друг тип групирани, комбинирани или взаимно вградени светлини, обхванати от настоящото правило.

4.3.2.5. В точка 6 от приложение 3 към настоящото правило се съдържат примери за маркировки за одобрение на групирани, комбинирани или взаимно вградени светлини, заедно с всички гореспоменати допълнителни знаци.

4.3.3. Светлини, взаимно вградени с други светлини, чиито лещи могат също така да бъдат използвани за други типове светлини

Прилагат се разпоредбите, предвидени в точка 4.3.2.

4.3.3.1. Ако обаче при различни типове предни фарове или модули от светлини, в чийто състав влиза фар, се използва една и съща леща, последната може да носи различните знаци за одобрение на различните типове предни фарове или модули от светлини, при условие че основният корпус на фара, дори ако не може да бъде отделен от лещата, също съставлява част от мястото, описано в точка 3.3 по-горе и носи обозначенията за одобрение за фактическите функции. Когато различни типове предни фарове са обединени в един основен корпус, върху последния може да бъдат нанесени различни маркировки за одобрение.

4.3.3.2. В точка 7 от приложение 3 към настоящото правило са представени примери за маркировки за одобрение за светлини, взаимно вградени с преден фар.

4.3.4. Маркировката за одобрение трябва да бъде ясна, четлива и незаличима. Тя може да се постави върху вътрешна или външна част (прозрачна или не) на устройството, която не може да се отдели от прозрачната част на устройството, излъчващо светлина. Във всеки случай маркировката трябва да е видима, когато устройството е монтирано на превозното средство или когато подвижна част като капака на двигателя или на багажника, или врата е отворена.

5. ОБЩИ ИЗИСКВАНИЯ

5.1. Всяко устройство съответства на спецификациите, посочени в точки 6 и 8 по-долу.

5.2. Устройствата трябва да бъдат така проектирани и изработени, че при нормални условия на експлоатация и независимо от вибрациите, на които могат да бъдат подложени при тази експлоатация, да осигуряват задоволително работно състояние и да запазват характеристиките, указани в настоящото правило.

5.3. Светлини, които са одобрени като предни или задни (странични) габаритни светлини, се считат за одобрени и като светлини за означаване на най-външния габарит.

5.4. Групирани, комбинирани и взаимно вградени предни и задни (странични) габаритни светлини могат да се използват и като светлини за означаване на най-външния габарит.

5.5. Разрешени са взаимно вградени с друга функция габаритни (странични) светлини, които използват общ светлинен източник с нея, и които са проектирани да функционират постоянно с допълнителна система за регулиране на интензитета на излъчваната светлина. 5.5.1. В случая обаче на задни габаритни (странични) светлини, взаимно вградени със стоп-светлина, устройството е или: а) част от съвкупност от светлинни източници, или б) е предназначено да се използва в превозно средство, снабдено със система за откриване на излизане от строя на посочената функция. И в двата случая във формуляра за съобщение се включва забележка.

5.6. При наличието на модули в светлинния източник, се проверява дали: 5.6.1. Конструкцията на модула (модулите) на светлинния източник е такава, че: а) всеки модул на светлинния източник не трябва да може да бъде монтиран в никое друго положение освен в предвиденото и правилно положение, както и трябва да може да бъде демонтиран единствено с използването на инструмент(и); б) ако в корпуса на устройството са използвани няколко модула на светлинни източници, модулите на светлинните източници, които са с различни характеристики, да не бъдат взаимнозаменяеми в един и същ корпус. 5.6.2. Модулът(ите) на светлинния източник трябва да бъде защитен от вмешателство.

5.7. В случай на излизане от строя на органа за регулиране на интензитета на: а) задна габаритна светлина от категория R2, чието излъчване е по-силно от максималната стойност за категория R или R1; б) стоп-светлина от категория S2, чието излъчване е по-силно от максималната стойност за категория S1; в) стоп-светлина от категория S4, чието излъчване е по-силно от максималната стойност за категория S3 автоматично се изпълняват изискванията за съответната категория при постоянен интензитет.

5.8. В случай на заменяема(и) лампа(и) с нажежаема спирала: 5.8.1. Може да бъде използвана всяка категория или категории лампа(и) с нажежаема спирала, одобрена съгласно Правило № 37, при условие че в Правило № 37 и неговите серии от изменения, които са в сила към момента на заявлението за одобрение на типа, няма никакви ограничения за използването. 5.8.2. Конструкцията на устройството трябва да бъде такава, че лампата с нажежаема спирала да не може да бъде монтирана в друго положение освен в правилното. 5.8.3. Фасонката на лампата с нажежаема спирала трябва да съответства на характеристиките, дадени в Публикация 60061 на IEC. Прилага се таблицата с данни за фасонката, съответстваща на категорията лампа с нажежаема спирала.

5.9. Ако в предната габаритна светлина са монтирани един или няколко източника на инфрачервено лъчение, тя отговаря на определените за такава светлина фотометрични и колориметрични изисквания, независимо дали източникът(ите) на инфрачервено лъчение са задействани, или не.

6. ИНТЕНЗИТЕТ НА ИЗЛЪЧВАНАТА СВЕТЛИНА

6.1. По базовата ос интензитетът на светлината, излъчвана от всяко от двете предоставени устройства, трябва да е не по-малък от минималния и не по-голям от максималния интензитет, посочени по-долу: Минимален интензитет Cd Максимални стойности в cd, когато са използвани за Единична лампа Лампа (единична) обозначена „D“ (виж точка 4.2.2.6) 6.1.1. Предни габаритни (странични) светлини, предни светлини за обозначаване на най-външния габарит: 4 140 70 6.1.2. Предни габаритни (странични) светлини, взаимно вградени с фаровете 4 140 — 6.1.3. Задни габаритни (странични) светлини, задни светлини за обозначаване на най-външния габарит 6.1.3.1. R или R1 (постоянен интензитет) 4 17 8,5 6.1.3.2. R2 (регулируем интензитет) 4 42 21 6.1.4. Стоп-светлини 6.1.4.1. S1 (постоянен интензитет) 60 260 130 6.1.4.2. S2 (регулируем интензитет) 60 730 365 6.1.4.3. S3 (постоянен интензитет) 25 110 55 6.1.4.4. S4 (регулируем интензитет) 25 160 80 6.1.5. При комплект от две или повече лампи общата стойност на максималния интензитет не трябва да надвишава стойността, указана за единична лампа. 6.1.6. В случаите когато комплект от две или повече лампи с една и съща функция се разглежда като една светлина, той отговаря на изискванията за: а) максимален интензитет, ако са включени едновременно всички лампи; б) минимален интензитет, ако една от лампите е неизправна. 6.1.7. В случай на отказ на единична светлина, която съдържа повече от един източник на светлина, се прилагат следните разпоредби: 6.1.7.1. Група светлинни източници, свързани по такъв начин, че отказът на един от тях да води до спиране на излъчването на светлина от всички източници, се разглеждат като един източник на светлина. 6.1.7.2. Светлината отговаря на изискванията за минималния интензитет, който се изисква при отказ на един източник на светлина. За светлини, проектирани само за два светлинни източника обаче, 50 % от минималния интензитет по базовата ос на светлината се смятат за достатъчна стойност, при условие че във формуляра за съобщения има забележка, в която се декларира, че светлината е предназначена само за превозни средства, снабдени с функциониращо контролно устройство за индикация на излизане от строя на някой от двата светлинни източника; 6.1.8. Когато всички светлинни източници са включени, максималният интензитет, определен за единична лампа, може да бъде надхвърлен при условие че посочената единична лампа не е маркирана с „D“ и че максималният интензитет, определен за комплект от две или повече лампи, не е надхвърлен.

6.2. Извън базовата ос, но в рамките на ъглите, определени на диаграмите в приложение 1 към настоящото правило, интензитетът на светлината, излъчвана от всяко от двете предоставени устройства, трябва: 6.2.1. във всяка посока, съответстваща на точките от таблицата за разпределение на светлината, дадена в приложение 4 от настоящото правило, да бъде не по-малък от минималната стойност, посочена в точка 6.1 по-горе, умножен по коефициента, посочен в споменатата таблица за въпросната посока; 6.2.2. в никоя посока в рамките на зоната, от която се вижда устройството за светлинна сигнализация, да не надвишава максималната стойност, определена в точка 6.1 по-горе; 6.2.3. допуска се обаче за задни габаритни светлини, взаимно вградени със стоп-светлини (вж. точка 6.1.3 по-горе) светлинен интензитет от 60 cd под равнината, образуваща надолу ъгъл от 5° с хоризонталната равнина; 6.2.4. От друга страна: 6.2.4.1. Във всички полета, определени в диаграмите на приложение 1, интензитетът на излъчваната светлина не трябва да бъде по-малък от 0,05 cd за предните и задните габаритни светлини и за светлините за означаване на най-външния габарит, и не по-малък от 0,3 cd за стоп-светлините; 6.2.4.2. Ако задната габаритна светлина е взаимно вградена със стоп-светлина с постоянен или с регулируем светлинен интензитет, съотношението между реално измерения светлинен интензитет на двете светлини, когато последните са едновременно включени и интензитета на задната габаритна светлина, когато е включена само тя, следва да бъде най-малко 5:1 в полето, ограничено от хоризонталните прави, които минават през ± 5° V и вертикалните прави, които минават през ± 10°Н от таблицата за разпределение на светлината. Ако задната габаритна светлина, стоп-светлината или и двете имат по повече от един източник на светлина и се разглеждат като една светлина, стойностите, които следва да се вземат предвид, са онези, които се получават, когато всички светлинни източници са задействани; 6.2.4.3. Прилагат се разпоредбите на точка 2.2 на приложение 4 към настоящото правило за локалните изменения на интензитета.

6.3. Интензитетите се измерват при непрекъснато светещи лампи с нажежаема спирала, а в случая на устройства, излъчващи червена светлина — при цветна светлина.

6.4. При устройствата от категория R2, S2 и S4 времето между подаването на захранване към светлинния източник и излъчването на светлина, измерено по базовата ос докато интензитетът ѝ достигне 90 % от стойността, измерена съгласно точка 6.3 по-горе, се измерва за крайните стойности на интензитета на светлината, произведена от светлинното устройство. Времето, измерено до достигане на най-ниския светлинен интензитет, не трябва да надвишава времето, измерено до достигане на най-високия светлинен интензитет.

6.5. Органът за регулиране на интензитета не трябва да генерира сигнали, произвеждащи светлина с какъвто и да било интензитет: 6.5.1. извън интервала, посочен в точка 6.1 по-горе и 6.5.2. да надвишава съответния максимум на постоянния интензитет на светлината, посочен в точка 6.1 за посоченото устройство а) за системи, които зависят единствено от дневни и нощни условия: при нощни условия б) за други системи: при нормални условия (3).

6.6. В приложение 4, към което има препратка в точка 6.2.1, се дават уточнения относно методите за измерване, които следва да се прилагат.

7. ПРОЦЕДУРА НА ИЗПИТВАНЕ

7.1. Всички измервания, фотометрични и колориметрични, трябва да бъдат извършвани: 7.1.1. в случай на светлина със заменяем светлинен източник, ако той не е оборудван с електронна пусково-регулираща апаратура или орган за регулиране на интензитета, с използването на безцветна или цветна стандартна лампа с нажежаема спирала от категорията, предписана за устройството, като напрежението на захранването трябва да е такова, че да създава светлинния поток, който е указан за същата категория лампа с нажежаема спирала; 7.1.2. в случай на светлина, оборудвана с незаменяеми светлинни източници (лампи с нажежаема спирала и други), се извършват съответно при 6,75 V, 13,5 V или 28,0 V. 7.1.3. в случай на система, използваща електронна пусково-регулираща апаратура или орган за регулиране на интензитета, които са част от светлината (4), като на входните клеми на светлината се подава напрежението, заявено от производителя, или, ако то не е указано, съответно 6,75 V, 13,5 V или 28,0 V. 7.1.4. в случай на система, използваща електронна пусково-регулираща апаратура или орган за регулиране на интензитета, които не са част от светлината, като на входните клеми на светлината се подава напрежението, заявено от производителя.

7.2. В случай обаче на задна светлина за мъгла, която работи с орган за регулиране на интензитета за получаването на регулируем интензитет на светлината, фотометричните измервания трябва да се извършат съгласно описанието на заявителя.

7.3. Изпитвателната лаборатория трябва да изиска от производителя пусково-регулиращата апаратура или органа за регулиране на интензитета, необходими за захранването на светлинния източник и действащите функции.

7.4. Напрежението, подавано на светлината, следва да бъде отбелязано във формуляра за съобщение от приложение 2 към настоящото правило.

7.5. Трябва да се определят границите на видимата повърхност по направлението на базовата ос на светлинно-сигналното устройство.

7.6. в случаите на стоп-светлина от категория S3 или S4, предназначена за монтиране вътре в превозното средство — пластината-образец или пластините-образци (ако са предвидени различни възможности), които са предоставени (вж. точка 2.2.5), се поставят пред светлината обект на изпитването в геометричното положение, описано в схемите на заявителя (вж. точка 2.2.1).

8. ЦВЯТ НА ИЗЛЪЧВАНАТА СВЕТЛИНА

Цветът на излъчваната светлина, измерен в рамките на областта на разпределение на светлината, определена в точка 2 от приложение 4, трябва да бъде червен или бял. За изпитването вж. приложение 5 към настоящото правило. Извън границите на тази област не трябва да се наблюдават резки отклонения на цвета.

Тези изисквания трябва също да бъдат прилагани в рамките на диапазона на регулируемия интензитет на светлината, осигуряван от:

а) задни светлини за мъгла от категория R2;

б) стоп-светлини от категория S2 и S4

9. СЪОТВЕТСТВИЕ НА ПРОИЗВОДСТВОТО

Процедурите за съответствие на производството трябва да съответстват на определените в Спогодбата, допълнение 2 (E/ECE/324-E/ECE/TRANS/505/Rev.2), като се спазват следните изисквания:

9.1. Светлините, одобрени по настоящото правило, следва да са произведени така че да съответстват на одобрения тип, като отговарят на изискванията, посочени в параграфи 6 и 8 по-горе.

9.2. Спазват се минималните изисквания за процедурите за контрол на съответствието на производството, изложени в приложение 6 към настоящото правило.

9.3. Спазват се минималните изисквания за взимане на образци от инспектор, изложени в приложение 7 към настоящото правило.

9.4. Органът, издал типовото одобрение, може по всяко време да проверява прилаганите методи за контрол на съответствието, прилагани във всяко производствено съоръжение. Нормалната честота на тези проверки е веднъж на две години.

10. САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО

10.1. Одобрението, издадено за дадено устройство може да бъде оттеглено, ако не са удовлетворени изискванията, указани по-горе.

10.2. Ако страна по Спогодбата, прилагаща настоящото правило, отмени дадено от нея одобрение, тя уведомява незабавно останалите страни по Спогодбата, прилагащи настоящото правило, посредством формуляр за съобщение, отговарящ на образеца, даден в приложение 2 към настоящото правило.

11. ОКОНЧАТЕЛНО ПРЕКРАТЯВАНЕ НА ПРОИЗВОДСТВОТО

Ако титулярят на одобрението напълно прекрати производството на устройство, което е било одобрено съгласно настоящото правило, той уведомява за това органа, издал одобрението. След получаване на съответното известие този орган трябва да информира за него другите страни по Спогодбата от 1958 г., прилагащи това правило, чрез копие от формуляра за съобщение, съответстващ на образеца от приложение 2 към настоящото правило.

12. ЗАБЕЛЕЖКИ ПО ОТНОШЕНИЕ НА ЦВЕТОВЕ И ОТДЕЛНИ УСТРОЙСТВА

Страните по Спогодбата, към която е приложено настоящото правило, не са възпрепятствани от член 3 на посочената Спогодба да забраняват по отношение на устройства, монтирани на регистрирани от тях превозни средства, определени цветове, които са обект на разпоредби в настоящото правило, или да забраняват за всички или за някои категории регистрирани от тях превозни средства стоп-светлини, които излъчват само светлина с постоянен интензитет.

13. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯТА ЗА ОДОБРЕНИЕ, И НА АДМИНИСТРАТИВНИТЕ ОТДЕЛИ

Страните по споразумението, прилагащи настоящото правило, съобщават на секретариата на ООН наименованията и адресите на техническите служби, отговарящи за провеждането на изпитванията, както и на административните отдели, издаващи одобрение и на които се изпращат формулярите, удостоверяващи одобрение, разширение, отказ, отменяне на одобрение или окончателно прекратяване на производството, издадени в други страни.

14. ПРЕХОДНИ РАЗПОРЕДБИ

14.1. Сигнални светлини, които не са снабдени с лампи с нажежаема спирала и стоп-светлини от категория S3, предназначени да бъдат монтирани вътре в превозното средство.

14.1.1. Считано от официалната дата на влизане в сила на притурка 6 към серия от изменения 02, никоя страна по споразумението, която прилага настоящото правило, не трябва да отказва да издава одобрения на типа по настоящото правило, изменено с притурка 6 към серия от изменения 02.

14.1.2. Считано от 36 месеца след датата на влизане в сила на притурка 6 към серия от изменения 02, страните по Спогодбата, които прилагат настоящото правило, трябва да издават одобрения на типа само ако типовете светлини, описани в точка 14.1 по-горе отговарят на изискванията на настоящото правило, изменено с притурка 6 към серия от изменения 02.

14.1.3. Страните по Спогодбата, прилагащи настоящото правило, не могат да отказват да издават разширения на одобрения в съответствие с предшестващи серии от изменения на настоящото правило.

14.1.4. Страните по Спогодбата, прилагащи настоящото правило, трябва да продължат да издават одобрения за типовете светлини, описани в точка 14.1 по-горе, които съответстват на изискванията от настоящото правило, изменено с предшестващите серии от изменения, през 36-месечния период, който следва датата на влизане в сила на притурка 6 към серия от изменение 02.

14.2. Монтиране на превозно средство на светлините, описани в точка 14.1 по-горе.

14.2.1. Считано от датата на влизане в сила на притурка 6 към серия от изменения 02, никоя страна по Спогодбата, прилагаща настоящото правило, не може да забранява да се монтират на превозно светлините, описани в точка 14.1 по-горе, одобрени съгласно настоящото правило, изменено с притурка 6 към серия от изменения 02.

14.2.2. Страните по Спогодбата, прилагащи настоящото правило, трябва да продължат да допускат да се монтират на превозно средство светлините, описани в точка 14.1 по-горе, одобрени по настоящото правило, изменено с предшестващи серии от изменения, през 48-месечния период, който следва датата на влизане в сила на притурка 6 към серия изменения 02.

14.2.3. При изтичането на период от 48 месеца след датата на влизане в сила на притурка 6 към серия от изменения 02, страните по Спогодбата, прилагащи настоящото правило, могат да забранят монтирането на светлините, описани в точка 14.1 по-горе, които не отговарят на изискванията на настоящото правило, изменено с притурка 6 към серия от изменения 02, на ново превозно средство, за което национално одобрение на типа или индивидуално одобрение е издадено повече от 24 месеца след влизането в сила на притурка 6 към серия от изменения 02 на настоящото правило.

14.2.4. При изтичането на период от 60 месеца след датата на влизане в сила на притурка 6 към серия от изменения 02, страните по Спогодбата, прилагащи настоящото правило, могат да забранят монтирането на светлините, описани в точка 14.1 по-горе, които не отговарят на изискванията на настоящото правило, изменено с притурка 6 към серия от изменения 02, на ново превозно средство, което е регистрирано повече от 60 месеца след влизането в сила на притурка 6 към серия от изменения 02 на настоящото правило.

(1) Както е определено в приложение 7 към Консолидираната резолюция за конструкцията на превозни средства (R.E.3), (документ TRANS/WP.29/78/Rev.1/изменение 2, последно изменен с изменение 4).

(2) 1 – Германия, 2 – Франция, 3 – Италия, 4 – Нидерландия, 5 – Швеция, 6 – Белгия, 7 – Унгария, 8 – Чешка република, 9 – Испания, 10 – Сърбия, 11 – Обединено Кралство, 12 – Австрия, 13 – Люксембург, 14 – Швейцария, 15 (не е присвоен), 16 – Норвегия, 17 – Финландия, 18 – Дания, 19 – Румъния, 20 – Полша, 21 – Португалия, 22 – Русия, 23 – Гърция, 24 – Ирландия, 25 – Хърватия, 26 – Словения, 27 – Словакия, 28 – Беларус, 29 – Естония, 30 (не е присвоен), 31 – Босна и Херцеговина, 32 – Латвия, 33 – (не е присвоен), 34 – България, 35 (не е присвоен), 36 – Литва, 37 – Турция, 38 (не е присвоен), 39 – Азербайджан, 40 – бившата югославска Република Македония, 41 – (не е присвоен), 42 – Европейска общност (официалните одобрения се предоставят от държавите-членки, които използват техния съответен ИКЕ символ), 43 – Япония, 44 – (не е присвоен), 45 – Австралия, 46 – Украйна, 47 – Южна Африка, 48 – Нова Зеландия, 49 – Кипър, 50 – Малта, 51 – Република Корея, 52 – Малайзия, 53 – Тайланд, 54 и 55 (не са присвоени) и 56 – Черна гора. Следващи номера ще бъдат присвоявани и на други държави в хронологичния ред, по който те ратифицират или се присъединят към Спогодбата за приемане на единни технически предписания за колесни превозни средства, оборудване и части, които могат да бъдат монтирани и/или използвани на колесни превозни средства, и на условията за взаимно признаване на одобрения, издавани на основата на тези предписания, като така присвоените номера се съобщават от генералния секретар на Организацията на обединените нации на страните по Спогодбата.

(3) Good visibility (meteorological optical range MOR > 2 000 m defined according to WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996.) and clean lens.

(4) За целите на настоящото правило „да бъде част от светлината“ означава обектът да бъде физически включен в корпуса на светлината или да бъде външен, отделен от корпуса на светлината или не, но се доставя от производителя като част от системата на светлината.

ПРИЛОЖЕНИЕ 1 Предни и задни габаритни светлини, светлини за обозначаване на най-външния габарит и стоп-светлини: минимални стойности на ъглите на разпределяне на светлината в пространството за посочените светлини (1) Във всички случаи минималните вертикални ъгли на разпределяне на светлината в пространството са 15° над хоризонталната равнина и 15° под нея за всички категории устройства, включени в настоящото правило, с изключение на: а) светлините с допустима височина на монтиране 750 mm над пътя, за които те са със стойности 15° над хоризонталната равнина и 5° под нея; б) за стоп-светлини от категория S3 или S4, за които те са със стойности 10° над хоризонталната равнина и 5° под нея; Предни габаритни светлини, светлини за обозначаване на най- външния габарит. На равнината H и над нея за всички светлини. Под H за светлини за превозни средства от категории M2, M3, N2 или N3.

Предни габаритни светлини, Под равнината H за превозни средства от категория N1 или M1. Равнина H: „хоризонталната равнина, минаваща през базовия център на светлината“ Задни габаритни светлини и светлини за означаване на най- външния габарит

Стоп-светлини (S1 и S2)

Стоп-светлини (S3) (1) Ъглите, посочени на тази диаграма важат за светлинно устройство, което се монтира на дясната страна на превозното средство. Стрелките сочат предната част на превозното средство.

ПРИЛОЖЕНИЕ 2 СЪОБЩЕНИE (Максимален формат: A4 (210 × 297 mm))

ПРИЛОЖЕНИЕ 3 ПРИМЕРИ ЗА ОФОРМЛЕНИЕ НА МАРКИРОВКАТА ЗА ОДОБРЕНИЕ 1. Предна габаритна (странична) светлина Устройството, носещо горепоказаната маркировка за одобрение, е предна (странична) габаритна светлина, одобрена в Нидерландия (E4) с одобрение № 221 съгласно Правило № 7. Номерът в близост до символа „A“ означава, че одобрението е издадено съгласно изискванията на Правило № 7, в съответствие с измененията от серия 02. Хоризонталната стрелка показва страната, от която изискваните фотометрични характеристики са удовлетворени до ъгъл 80° H. Вертикалната стрелка, започваща от хоризонталния сегмент, която сочи надолу, показва допустимата височина на монтиране, по-малка или равна на 750 mm от земната повърхност за посоченото устройство. 2. Задна габаритна (странична) светлина Устройството, носещо горепоказаната маркировка за одобрение, е задна (странична) габаритна светлина, одобрена в Нидерландия (E4) с одобрение № 221 съгласно Правило № 7, което може да се използва и за комплект от две или повече задни (странични) габаритни светлини. Числото, изписано под знака „R1D“ означава, че одобрението е издадено съгласно изискванията на Правило № 7, изменено в съответствие с измененията от серия 02. Липсата на стрелка означава, че както отляво, така и отдясно фотометричните спецификации са удовлетворени до ъгъл от 80° Н. 3. Стоп-светлина Устройството, носещо горепоказаната маркировка за одобрение, е стоп-светлина с едно ниво на интензитет, одобрена в Нидерландия (E4) с одобрение № 221 съгласно Правило № 7. Числото под знака „S1“ означава, че одобрението е издадено съгласно изискванията на Правило № 7, изменено в съответствие със серия изменения 02. 4. Устройство, в което са комбинирани задна (странична) габаритна светлина и стоп-светлина Устройството, носещо горепоказаната маркировка за одобрение, е устройство, в което са комбинирани задна (странична) габаритна светлина и стоп-светлина, одобрено в Нидерландия (E4) с одобрение № 221 съгласно Правило № 7. Числото под символите „R2D-S2D“ означава, че одобрението е издадено съгласно изискванията на Правило № 7, изменено в съответствие с измененията от серия 02. Задната (странична) габаритна светлина е вградена в стоп-светлина, всяка светлина е с регулируем интензитет и може да се използва в комплект от две светлини. Липсата на стрелка означава, че както отляво, така и отдясно изискванията по отношение на фотометричните спецификации са удовлетворени до ъгъл от 80° Н. Бележка: Номерът на одобрението и допълнителните символи се поставят близо до окръжността, над буквата „E“ или под нея, или от дясно или от ляво на тази буква. Цифрите на номера на одобрението са от една и съща страна на буквата „E“ и са обърнати в една посока. Номерът на одобрението и допълнителните знаци, включително, където е приложимо, номерът на серията изменения на съответното правило, се разполагат диаметрално противоположно едни спрямо други. Използването на римски цифри в номерата на одобрение следва да бъде избягвано, за да не се допусне объркване с други символи. 5. Маркировка за единични светлини Горепосоченият пример отговаря на маркировка на леща, предназначена за ползване във светлини от различен тип. Тази маркировка за одобрение указва, че устройството е одобрено в Испания (E9) с одобрение № 1432 и включва: Задна светлина за мъгла (F), одобрена съгласно Правило 38 в първоначалната му версия, задна пътепоказателна светлина от категория 2а, одобрена в съответствие със серия от изменения 01 на Правило № 6, фар за заден ход (AR), одобрен в съответствие с Правило № 23 в първоначалната му версия, червена задна габаритна (странична) светлина, одобрена в съответствие със серия от изменения 01 на Правило № 7, стоп-светлина с едно ниво на интензитет (S1), одобрена в съответствие със серия от изменения 02 на Правило № 7. 6. Опростена маркировка на групирани, комбинирани или взаимно вградени светлини, когато две или повече светлини са част от същия монтаж (Вертикалните и хоризонталните линии показват схематично формата на устройството за светлинна сигнализация. Те не са част от маркировката за одобрение.) Бележка: Тези три примера на маркировка за одобрение (образци А, Б и В) представляват три възможни варианта на маркировка на устройство за осветяване, когато две или повече светлинни устройства са част от един комплект от групирани, комбинирани или взаимно вградени светлини. Те показват, че устройството е одобрено в Нидерландия (E4) под номер на одобрение 3333 и съдържа: задна пътепоказателна светлина с регулируем светлинен интензитет (категория 2б), одобрена в съответствие със серия от изменения 01 на Правило № 6, червена задна габаритна (странична) светлина с регулируем светлинен интензитет (R2), одобрена в съответствие със серия от изменения 02 на Правило № 7, задна светлина за мъгла с регулируем светлинен интензитет (F2), одобрен в съответствие с Правило № 38 в първоначалната му версия, фар за заден ход (AR), одобрена в съответствие с Правило № 23 в първоначалната му версия, стоп-светлина с регулируем светлинен интензитет (S2), одобрена в съответствие със серия от изменения 02 на Правило № 7. Бележка: Трите примера (образци Г, Д и Е), представени по-долу, съответстват на светлинно устройство, което носи маркировка за одобрение и което съдържа: предна габаритна (странична) светлина, одобрена в съответствие със серия от изменения 02 на Правило 7, преден фар с къса светлина, предназначен за дясно и ляво движение и с дълга светлина с максимален интензитет между 86 250 и 111 250 cd (означена с числото „30“), одобрен в съответствие със серия от изменения 02 на Правило № 20, преден фар за мъгла, одобрена в съответствие с измененията от серия 02 на Правило № 19, предна пътепоказателна светлина от категория 1а, одобрена в съответствие със серия от изменения 01 на Правило № 6. 7. Светлина, взаимно вградена с преден фар Горният пример съответства на маркировката за леща, предназначена да се използва с различни типове предни фарове, именно: Или преден фар с къса светлина, предназначен за дясно и ляво движение и с дълга светлина с максимален интензитет между 86 250 и 111 250 cd (означена с числото „30“), одобрен в Германия (Е1), съгласно изискванията на Правило № 8 в съответствие със серия от изменения 04, който е взаимно вграден с предна габаритна (странична) светлина, одобрена в съответствие със серия от изменения 02 на Правило 7; Или преден фар с къса светлина, предназначен за дясно и ляво движение и с дълга светлина, одобрен в Германия (Е1) съгласно изискванията на Правило № 1 изменено в съответствие със серия 01, който е взаимно вграден с същата предна габаритна (странична) светлина, както по-горе; Или дори всеки един от гореспоменатите предни фарове, одобрени като единична светлина. Основният корпус на предния фар носи единствения валиден номер на одобрението, например: 8. Модули на светлинен източник Модулът на светлинен източник, носещ горепосочения идентификационен код, е одобрен заедно със светлина, одобрена в Италия (E3) с одобрение № 17325.

ПРИЛОЖЕНИЕ 4 ФОТОМЕТРИЧНИ ИЗМЕРВАНИЯ 1. Методи за измерване 1.1. По време на провеждането на фотометричните измервания, страничните отражения се предотвратяват посредством подходящо екраниране. 1.2. Ако резултатите от измерванията бъдат оспорени, се провеждат измервания по начин, при който те отговарят на следните изисквания: 1.2.1. Разстоянието на измерването е такова, че е приложим законът за обратнопропорционална зависимост от квадрата на разстоянието; 1.2.2. Измервателната апаратура трябва да бъде такава, че ъгловата апертура на датчика, наблюдавана от базовия център на светлината, е между 10 ъглови минути и един градус; 1.2.3. Счита се, че изискването за интензитета в определена посока на наблюдение е удовлетворено, когато изискването е спазено в дадена посока, която не се отклонява с повече от една четвърт от градуса от посоката на наблюдение. 1.3. Когато устройството може да бъде монтирано в повече от едно положение или в множество положения, фотометричните измервания се повтарят за всяко положение или спрямо крайните положения от множеството, определено от производителя. 2. Таблица за стандартно разпределение на светлината Таблица за разпределение на светлината за стоп-светлини от категория S3 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. Посоката Н = 0° и V = 0° съответства на базовата ос. (На превозното средство тя е хоризонтална, успоредна на средната надлъжна равнина на превозното средство и е насочена в необходимата посока на видимост.) Тя преминава през базовия център. Стойностите в таблицата представят за различните посоки на измерване на минималния интензитет като процент от минималния интензитет, изискван по оста на всяко светлинно устройство/светлина (в посоката Н = 0° и V = 0°). 2.2. В рамките на полето на разпределение на светлината от точка 2, схематично показано като координатна мрежа, светлината следва да бъде в значителна степен равномерна, т.е. интензитетът на светлината, изразен в проценти, към всяка част от полето, образувана от линиите на мрежата, съответства поне на най-ниската минимална стойност, отбелязана върху линиите на координатната мрежа, ограждащи въпросната посока. 2.3. В случаите обаче, когато устройството е предназначено да бъде монтирано на височина, по-малка или равна на 750 mm над земната повърхност, интензитетът на светлината се проверява само в рамките на ъгъл 5° надолу. 3. Фотометрични измервания на светлинните устройства/светлините Фотометричните показатели се проверяват: 3.1. За незаменяемите светлинни източници (лампи s нажежаема спирала и други): с наличните светлинни източници в светлинното устройство/светлината, в съответствие с точка 7.1 от настоящото правило. 3.2. За заменяеми лампи с нажежаема спирала: когато са оборудвани с лампи с нажежаема спирала за 6,75 V, 13,5 V или 28,0 V, получените стойности на светлинния интензитет се коригират. Корекционният коефициент е отношението между еталонния светлинен поток и средната стойност на светлинния поток, получена при приложеното напрежение (6,75 V, 13,5 V или 28,0 V). Действителните светлинни потоци на всяка използвана лампа с нажежаема спирала не трябва да се отклоняват с повече от ± 5 процента от средната стойност. Като алтернатива може да се използва стандартна лампа с нажежаема спирала последователно при всяко отделно положение, като работи със своя еталонен поток, като отделните измервания за всяко положение биват събирани. 3.3. За всяко сигнално светлинно устройство, с изключение на оборудваните с лампа(и) с нажежаема спирала, стойностите на светлинния интензитет, измерени след една минута и след 30 минути на работа, трябва да съответстват на минималните и максималните изисквания. Разпределението на светлинния интензитет след една минута работа може да бъде изчислено от разпределението на светлинния интензитет след тридесет минути работа, като за всяка точка на измерване се приложи отношението на измерените стойности на светлинните интензитети при ъгъл HV след една минута и след 30 минути работа.

ПРИЛОЖЕНИЕ 5 ЦВЯТ НА СВЕТЛИНАТА КООРДИНАТИ НА ЦВЕТНОСТТА За проверка на колориметричните характеристики се прилага процедурата, описана в точка 7 на настоящото правило. За светлини обаче, оборудвани с незаменяеми светлинни източници (лампи с нажежаема спирала и други), колориметричните характеристики трябва да се проверят при светлинни източници, намиращи се в светлината, в съответствие с приложимата подточка от точка 7.1 от настоящото правило. В случаите на стоп-светлина от категория S3 или S4, предназначена за монтиране вътре в превозното средство, колориметричните характеристики се проверяват при най-неблагоприятната(ите) комбинация(ии) от светлини и задно стъкло/стъкла или образцова(ви) преграда(и).

ПРИЛОЖЕНИЕ 6 МИНИМАЛНИ ИЗИСКВАНИЯ КЪМ ПРОЦЕДУРИТЕ ЗА ПРОВЕРКА НА СЪОТВЕТСТВИЕТО НА ПРОИЗВОДСТВОТО 1. ОБЩИ ПОЛОЖЕНИЯ 1.1. Изискванията за съответствие се считат за удовлетворени от механична и геометрична гледна точка, ако разликите не надвишават неизбежните производствени отклонения в рамките на изискванията на настоящото правило. 1.2. По отношение на фотометричните показатели, съответствието на масово произвежданите светлини не се оспорва, ако при изпитването на фотометричните показатели на която и да е произволно избрана светлина съгласно точка 7 от настоящото правило съответно: 1.2.1. никоя измерена стойност не се отклонява неблагоприятно с повече от 20 процента от стойностите, предписани в настоящото правило. 1.2.2. ако в случай на светлина, оборудвана със заменяем светлинен източник, резултатите от изпитването, описано по-горе, не отговарят на изискванията, изпитванията на светлините се повтарят, като се използва друга стандартна лампа с нажежаема спирала. 1.3. Координатите на цветността трябва да бъдат спазени, когато се изпитват при условията на точка 7 от настоящото правило. 2. МИНИМАЛНИ ИЗИСКВАНИЯ ЗА ПРОВЕРКА НА СЪОТВЕТСТВИЕТО ОТ ПРОИЗВОДИТЕЛЯ За всеки тип светлина титулярят на маркировката за одобрение провежда през подходящи интервали най-малко следните изпитвания. Изпитванията се провеждат в съответствие с разпоредбите на настоящото правило. Ако някой образец покаже несъответствие по отношение на типа на съответното изпитване, се взимат допълнителни образци и се изпитват. Производителят предприема мерки за осигуряване съответствието на съответното производство. 2.1. Естество на изпитванията Изпитванията за съответствие по настоящото правило обхващат фотометричните и колориметричните характеристики. 2.2. Методи при изпитванията 2.2.1. Като правило изпитванията се извършват в съответствие с методите, определени в настоящото правило. 2.2.2. При всички изпитвания за съответствие, извършвани от производителя, могат да се използват еквивалентни методи със съгласието на компетентния орган, отговарящ за изпитванията за одобрение на типа. Отговорност на производителя е да докаже, че прилаганите методи са еквивалентни на тези, определени в настоящото правило. 2.2.3. Прилагането на точки 2.2.1 и 2.2.2 изисква редовното калибриране на апаратурата за изпитване, както и установяването на съответствието ѝ с измерванията, направени от компетентен орган. 2.2.4. Във всички случаи еталонните методи са посочените в настоящото правило, особено за целите на административната проверка и вземането на образци. 2.3. Начин на вземане на образци Светлините-образци се избират произволно от еднородна партида произведени устройства. Еднородна партида означава съвкупност от светлини от един и същи тип, определена според производствените методи на производителя. Като правило оценката обхваща серийното производство от отделни фабрики. Производителят обаче може да групира заедно документите за един и същ тип от няколко фабрики, при условие че в тях се работи по еднаква система и управление на качеството. 2.4. Измерени и записани фотометрични характеристики Взетото за образец светлинно устройство се подлага на фотометрични измервания за минималните стойности в точките, изброени в приложение 4, и при изискваните координати на цветността. 2.5. Критерии за приемливост Производителят е отговорен за извършването на статистическо проучване на резултатите от изпитването и за определяне със съгласието на компетентния орган на критериите за приемливост на неговата продукция, за да отговори на изискванията, определени за проверка на съответствието на продуктите в точка 9.1 от настоящото правило. Критериите относно приемливостта трябва да са такива, че при доверителна вероятност от 95 процента минималната вероятност да се премине проверка на произволно избрано отделно устройство в съответствие с приложение 7 (първо вземане на образци) да бъде 0,95.